33. schôdza NR SR - 13.deň - B. popoludní
Dátum: 2025-04-14
Poslanec: Krátky, Rastislav (SLOVENSKO)
Druh vystúpenia: Vystúpenie v rozprave

34. Ďakujem opäť za slovo. Až zimomriavky behajú po chrbte. Ale je to tak. Celá táto rozprava je vlastne verejná obžaloba na ministerku Sakovú. Aby sa postavila a vysvetlila a vysvetľovala – konkrétne, nie všeobecne –, že bude dobre, bude moderne, bude s pridanou hodnotou . Nech vysvetľuje, konkrétne ako zabránia tomu, aby sa kontaminovala príroda, životné prostredie v Nových Zámkoch. Ako zabránia tomu, aby bola vyššia chorobnosť v tomto okrese, pretože, Igor, veľmi dobre si povedal, že toto bude mať dopad aj na zdravie ľudí. Keď sa toto zanedbá, keď sa toto, keď predajú ľudí za zisky pre čínskeho investora, tak to bude na úkor ich zdravia a životov. Až mráz behá po chrbte, keď si predstavíme, že mi ešte dodnes, hoc už sa stavia tento priemyselný park, nepoznáme, nepoznáme tie výsledky a tie dopady. Nikto to ešte neposúdil. Nikto ešte nepovedal – toto, takéto presné dopady to bude mať, toto treba spraviť na ochranu tých ľudí. Ešte to stále nikto nepovedal už sa stavia. Už sa chystá betónovanie. Kedy to konečne, pán Taraba, dokončíte? Sľúbili ste ľuďom už v novembri, že to posúdite a že to nastavíte tak, aby ste minimalizovali tie dopady na prírodu a na ľudí. Ešte stále ste, vy ste... Ja viem, neodkladné úlohy na ministerstve životného prostredia. Vidím to na vašich tajomníkov. Vy im to dáte na vláde neodkladnú úlohu a trvá to jedenásť mesiacov. Ja viem, že tam nemáte schopných ľudí. Ale toto je priorita. Toto je priorita, aby sa tí ľudia z Nových Zámkov mohli cítiť bezpečne. Prečo si tam Robert Fico, ďalší zodpovedný, neurobí výjazdové rokovanie vlády? Prečo tam nejde si to vypočuť. Prečo tam sa nestretne s ľuďmi, ktorí sú v zastupiteľstve a nepýta sa ich, nepočúva. Ako to vidíte? A teraz sa verejne pýtam, pretože ďalší zodpovedný v rade je konateľ za MH Invest pán Jenčo. Pán Jenčo, je pravdou, že ste oklamali ľudí na mestskom zastupiteľstve v Nových Zámkoch, keď bolo pred hlasovaním o zmene územného plánu, keď sa vás pýtali, že či keď zahlasujú proti tomuto územnému plánu, čiže proti zmene územného plánu, čiže proti tomu, aby tam tá baterkáreň nestála, je pravda, že ste ich oklamali a povedali ste im, že na tom vôbec nezáleží a že tá baterkáreň tam aj tak bude ? Je to pravda? Oklamali ste ľudí, ktorí sa mohli slobodne rozhodnúť? Oklamali ste poslancov miestneho zastupiteľstva? Pretože viem, že poslanci, ktorí tam boli a rozprávali sa s vami, hovorili, že ste im presne toto povedali, že ste im povedali – že je absolútne jedno, ako sa rozhodnú, že majú spočítané svoje dni a že vláda to tam dokončí s nimi alebo bez nich . Je to už rok a pol od schvaľovania programového vyhlásenia vlády, ale nie je náhodou, nie náhodou chýbalo v programovom vyhlásení vlády ustanovenie alebo pasáž, ktorá by sa venovala ochrane ovzdušia. Nie je to náhoda a pranieroval som to ja, a nielen ja, ale aj moji kolegovia z opozície, pretože nám práve na zlý stav ovzdušia umiera, myslím, že 5-tisíc ľudí ročne. A nie je to náhoda. Vláda to prehliada. Prehliada to vedome. Nemá to ani len v programovom vyhlásení vlády, žeby robila opatrenia proti tomu, aby zlepšila stav ovzdušia. A nie je náhoda, že to prehliadla aj teraz pri baterkárni, pretože tie najzávažnejšie zisťovania sa tam týkajú práve emisií z môjho pohľadu. Takže vyzývam vás a žiadam, milí kolegovia a kolegyne, ktorí aj teraz počúvate túto rozpravu tu priamo v pléne, alebo tí, ktorí nás počúvate sprostredkovane vo svojej kancelárii, podporte toto uznesenie. Je to uznesenie, ktoré zabezpečí, aby sa tu postavili ministri za tento rečnícky pult. A zodpovedali nielen mne, ale aj hlavne tým ľudom, ktorí tam žijú, a predstavili im opatrenia, ktoré zabezpečia to, aby sa nemuseli báť títo ľudia o svoje životy a zdravie, nemuseli sa báť o svoje deti, aby nám neutekali ľudia z regiónov, pretože presne to sa nám na Slovensku už desaťročie deje, že nám ľudia utekajú, a nielen z regiónov, ale aj mimo Slovenska. Práve kvôli tomu, že ničíte dôveryhodnosť inštitúcii. Teraz je čas zaradiť brzdu, teraz je čas im dať odpovede a urobiť všetky opatrenia na to, aby sa v tom regióne dalo žiť, aby sa tam ľudia cítili bezpečne. Ono koniec koncov to je vaša priorita. To je priorita vášho programového vyhlásenia vlády – aby sa ľudia cítili bezpečne . Teraz máte možnosť za to zahlasovať. Teraz im môžete ukázať, že viete spraviť pre nich aspoň to najmenej. Dať im odpovede. Dať im odpovede a zabezpečiť, aby orgány fungovali tak, ako majú, a neboli zneužívané a usmerňované na základe politických tlakov, ale že sú tu pre ľudí a že za tými ľuďmi budú aj stáť, tak ako za nimi stojíme my v hnutí SLOVENSKO. Ďakujem za slovo. (Potlesk.)